CELEX: 32014D0249
Language: lt
Date: 1398643200000
Title: 2014/249/ES: 2014 m. balandžio 28 d. Komisijos įgyvendinimo sprendimas dėl Honkongo teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

3.5.2014   
            
            
               LT
            
            
               Europos Sąjungos oficialusis leidinys
            
            
               L 132/76
            
         KOMISIJOS ĮGYVENDINIMO SPRENDIMAS
   2014 m. balandžio 28 d.
   dėl Honkongo teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   
      (2014/249/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2012 m. spalio 22 d. Komisija Europos vertybinių popierių ir rinkų institucijai (EVPRI) suteikė įgaliojimus, prašydama pateikti rekomendaciją dėl Honkongo teisės ir priežiūros sistemos techninio įvertinimo kredito reitingų agentūrų atžvilgiu;
            
         
               (2)
            
            
               2013 m. gegužės 31 d. pateiktoje techninėje rekomendacijoje EVPRI nurodė, kad pagal rezultatus kredito reitingų agentūroms taikomą Honkongo teisės ir priežiūros sistemą galima palyginti su nustatytąja Reglamente (EB) Nr. 1060/2009;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą turi būti įvykdytos trys sąlygos, kad trečiosios valstybės teisės ir priežiūros sistema būtų pripažinta lygiaverte to reglamento reikalavimams;
            
         
               (4)
            
            
               pirmoji sąlyga: kredito reitingų agentūros turi turėti trečiųjų šalių leidimą arba būti jose registruotos, joms nuolat turi būti taikoma veiksminga priežiūra ir jos privalo laikytis taisyklių. Kredito reitingų agentūroms taikomą Honkongo teisės ir reguliavimo sistemą sudaro potvarkis dėl vertybinių popierių ir ateities sandorių (SFO) ir Kredito reitingų paslaugas teikiančių asmenų elgesio kodeksas (COC), kurio atitinkami pakeitimai įsigaliojo 2011 m. birželio 1 d. Kredito reitingų agentūros ir jų reitingų analitikai, kurie teikia kredito reitingų paslaugas Honkonge, turi turėti licenciją kredito reitingų paslaugoms teikti ir juos prižiūri Honkongo vertybinių popierių ir ateities sandorių komisija (SFC). Honkongo teisės ir priežiūros sistema suteikia SFC plačius įgaliojimus, leidžiančius jai tirti, ar kredito reitingų agentūros laikosi teisinių įsipareigojimų. SFC gali priversti tiek nereguliuojamus, tiek reguliuojamus asmenis pateikti informaciją ir dokumentus, susijusius su tyrimu, įskaitant prekybos duomenis, banko įrašus, telefono skambučių išklotines, interneto duomenis ir informaciją apie tikrosios nuosavybės teisę. Šie įgaliojimai taikomi tiek tiriamiems asmenims, tiek tiems, kurie pagrįsta SFC nuomone turi tyrimui svarbios informacijos. Be to, kai baiminamasi, kad įrodymai gali būti sunaikinti arba pašalinti, kad taikinys gali pasprukti ar kilti kitų problemų, gavusi kratos orderį iš teisminės institucijos, SFC turi teisę patekti į privačias patalpas, priklausančias tiek nereguliuojamiems, tiek reguliuojamiems asmenims. Be to, SFC turi visus įgaliojimus imtis baudžiamųjų, civilinių, administracinių ir kitokių veiksmų. Tai apima administracinius įgaliojimus skirti drausmines nuobaudas asmenims, turintiems SFC licenciją arba joje registruotiems, įvesti apribojimus licencijuotų ar registruotų asmenų veiklai, atšaukti arba sustabdyti licencijuoto arba registruoto asmens licenciją arba registraciją ir skirti licencijuotam arba registruotam asmeniui papeikimą, nustatyti prievoles arba baudą iki 10 mln. Honkongo dolerių arba trigubos uždirbto pelno arba išvengtų nuostolių sumos dydžio. SFC taip pat turi teisę kreiptis į atitinkamą teismą dėl draudžiamojo arba taisomojo orderio. Be patikrų vietoje, SFC vykdo nuotolinę priežiūrą bendraudama su licencijuotomis kredito reitingų agentūromis, kad suprastų jų verslo modelius bei planus ir tokiai veiklai būdingą riziką, siekdama nustatyti ir įvertinti su jų verslo veikla susijusią riziką. Informacija apie licencijuotas kredito reitingų įmones renkama iš SFC pateikiamų duomenų, įskaitant metines audituotas ataskaitas ir metines kontrolinės peržiūros ataskaitas, bet jomis neapsiribojant. SFC taip pat toliau nagrinėja skundus ir pranešimus apie pažeidimus. Kadangi Honkongo kredito reitingų agentūroms taikomas režimas įsigaliojo 2011 m. birželio 1 d., visoms licencijuotoms kredito reitingų agentūroms taikoma nuolatinė SFC priežiūra ir reikalavimų laikymosi užtikrinimo įgaliojimai. EVPRI ir SFC sudarytame bendradarbiavimo susitarime numatyta keistis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms. Tuo remiantis turėtų būti laikoma, kad kredito reitingų agentūroms Honkonge taikomi leidimų išdavimo arba registracijos reikalavimai yra lygiaverčiai Reglamente (EB) Nr. 1060/2009 nustatytiems reikalavimams, o kredito reitingų agentūroms taikoma Honkongo priežiūros ir reikalavimų laikymosi užtikrinimo tvarka yra taikoma veiksmingai ir užtikrinamas jos laikymasis;
            
         
               (5)
            
            
               antroji sąlyga: kredito reitingų agentūroms trečiojoje šalyje turi būti taikomos teisiškai įpareigojančios taisyklės, kurios būtų lygiavertės Reglamento (EB) Nr. 1060/2009 6–12 straipsniuose ir I priede nustatytoms taisyklėms, išskyrus to reglamento 6a, 6b, 8a, 8b, 8c ir 11a straipsnius, I priedo B skirsnio 3 punkto ba papunktį ir 3a bei 3b punktus. Vertinant, kaip vykdoma ši sąlyga, reikėtų tinkamai atsižvelgti į Europos Parlamento ir Tarybos reglamento (ES) Nr. 462/2013 (2) 2 straipsnio 1 dalies nuostatas dėl tam tikrų Reglamento (EB) Nr. 1060/2009 nuostatų taikymo datos. Honkongo teisės ir priežiūros sistemoje nustatyti išsamūs įmonių valdymo reikalavimai. Direktorių valdybai ir už reguliuojamą veiklą atsakingiems pareigūnams tenka pirminė atsakomybė už užtikrinimą, kad kredito reitingų agentūra laikytųsi tinkamų elgesio normų ir tinkamų procedūrų. Kredito reitingų agentūros privalo turėti du atsakingus pareigūnus, kurie abu turi būti patvirtinti SFC ir bent vienas iš jų turi būti vykdomasis direktorius pagal SFO. Taikomos išsamios nuostatos dėl interesų konfliktų, pagal kurias kredito reitingų agentūros turi nustatyti ir pašalinti arba valdyti interesų konfliktus ir būti organizuotos taip, kad būtų užtikrinta, kad jos verslo interesai nekenkia jos kredito reitingų nepriklausomumui ir tikslumui, taip pat organizaciniams reikalavimams, įskaitant užsakomąsias paslaugas, apskaitą ir konfidencialumą. Kalbant apie organizacinius reikalavimus, bendrajame SFC kodekse ir COC nustatyti reikalavimai, kuriuos turi atitikti kredito reitingų agentūros, kaip antai reikalavimai dėl teisinių įsipareigojimų vykdymo užtikrinimo politikos bei procedūrų ir nuolatinės veiksmingos atitikties funkcijos. Kredito reitingų agentūros taip pat turi įsivesti peržiūros funkciją, kad būtų periodiškai peržiūrimos reitingų nustatymo metodikos ir modeliai bei reikšmingi jų pakeitimai. Honkongo teisės ir priežiūros sistemoje yra daug įvairių atskleidimo reikalavimų, kaip antai reitingų viešo atskleidimo ir metinių viešų atskleidimų apie reitingų suteikimą ir papildomą veiklą. Todėl interesų konfliktų valdymo, organizacinių procesų ir procedūrų, kuriuos turi taikyti kredito reitingų agentūra, reitingų ir reitingų nustatymo metodikų kokybės, kredito reitingų atskleidimo, taip pat bendro ir periodinio informacijos apie kredito reitingų nustatymo veiklą atskleidimo srityse Honkongo teisės ir priežiūros sistema turėtų duoti tokių pat rezultatų kaip Reglamentas (EB) Nr. 1060/2009. Tai turėtų suteikti lygiavertę apsaugą, t. y. užtikrinti kredito reitingų agentūrų sąžiningumą, skaidrumą bei gerą valdymą ir kredito reitingų nustatymo veiklos patikimumą;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir jų nustatymo metodikas. SFO 4 ir 5 skirsniuose atitinkamai nustatyti SFC reguliavimo tikslai ir funkcijos bei įgaliojimai, tarp kurių nėra jokių įgaliojimų SFC daryti įtaką kokiam nors kredito reitingų agentūros išduotam kredito reitingui ar tos kredito reitingų agentūros reitingų nustatymo metodikai. Kiek galima įsitikinti, nėra jokių teisinių nuostatų, kurios suteiktų įgaliojimus SFC ar kokiai nors kitai valdžios institucijai daryti įtaką kredito reitingų turiniui ar jų nustatymo metodikai;
            
         
               (7)
            
            
               atsižvelgiant į išnagrinėtus veiksnius galima laikyti, kad kredito reitingų agentūroms taikoma Honkongo teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl kredito reitingų agentūroms taikoma Honkongo teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, gaudama informaciją iš EVPRI, turėtų toliau stebėti kredito reitingų agentūroms taikomos Honkongo teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Honkonge veikianti kredito reitingų agentūroms taikoma teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. balandžio 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).